Debate: The sixth Anti-Money Laundering Directive - Anti-Money Laundering Regulation - Establishing the Authority for Anti-Money Laundering and Countering the Financing of Terrorism
Date: WEDNESDAY, 24 APRIL 2024
Speaker: Emil Radev
Country: Austria
Language: BG

Във време, в което престъпният свят става все по-изобретателен, а новите технологии разшириха инструментариума, който той ползва, за да пресича граници и да заобикаля закони, мръсните финансови потоци генерират загуби за милиарди. Разкриваемостта на тези престъпления обаче е едва 1%. Общоевропейските правила, които създадохме и днес ще бъдат гласувани от Европейския парламент, са здрава основа за адекватен отговор на глобалните финансови заплахи. Успяхме да създадем орган, който ще направи борбата с изпирането на пари и финансирането на тероризма по-ефективна. Очакванията към бъдещата агенция, която предстои да заработи в средата на следващата година, са огромни. Смятам, че успяхме да подсигурим необходимите правомощия и капацитет, така че да бъде гарант за повече финансова сигурност чрез по-добро сътрудничество с националните надзорни органи  и звената за финансово разузнаване в трансгранична среда, където рисковете непрекъснато растат. За първи път в Европейския съюз AMLA ще упражнява пряк надзор върху най-рисковите компании във финансовия сектор, които работят в поне шест държави  членки и имат висок остатъчен риск, както и върху доставчиците на криптоактиви. AMLA ще подпомага звената за финансово разузнаване с анализа на съмнителни трансакции и откриването на случаи на изпиране на пари. Радвам се, че тук беше възприет подход, с който оценката на финансовите и кредитните институции се извършва въз основа на остатъчния риск.  AMLA ще наблюдава и мерките, които рискови субекти от финансовия сектор под  нейн пряк надзор прилагат за спазването на целевите финансови санкции, каквито например Европейският съюз е предприел спрямо Русия. За останалите задължени субекти надзорът, свързан с борбата срещу изпирането на пари и финансирането на тероризма, ще остане предимно на национално ниво. Въпреки това AMLA ще може да се намесва при пропуски на националните надзорни органи.  За ефективността на новата агенция е важно да разчитаме на засиленото сътрудничество с другите агенции като Европол, Евроюст, Европейската прокуратура и Европейската служба за борба с измамите. Предвидили сме въвеждането на механизъм за сигнализиране при нередности. AMLA също така ще играе ролята на медиатор по искане на финансов надзорен орган, като в случаи на продължаващо неразбирателство нейното решение ще има задължителен характер.  Нека не забравяме, че за първи път Европейският парламент участва в избора на седалище на агенция. Това бе исторически момент за нашата институция и се надявам ролята на Парламента да продължава да се задълбочава.  Всички сме наясно, че правната рамка е фундаментът за провеждане на политики, но съвременната среда е твърде динамична и не можем да си позволим да гледаме на което и да е законодателство като на затворена страница. В този контекст нормативният акт, който предстои да гласуваме, може и да не е съвършен, но обединява държавите членки в общ фронт срещу мръсните пари. С новото законодателство за борба с изпирането на пари въвеждаме нови по-ефикасни правила с главната цел да защитим финансовата стабилност на нашия Съюз. И накрая, но не на последно място, бих искал да изкажа своята лична благодарност към Комисар Макгинес, която изключително много допринесе за днешния успешен край.